Pta-pa gevind ná nuwe leidraad | Maroela Media
Pta-pa gevind ná nuwe leidraad
Tiaan Barnard. Foto: Facebook.
Die soektog na Tiaan Barnard (35), die vermiste man en pa van twee van The Reeds in Pretoria, het Donderdag tot 'n gelukkige einde gekom.
Veronica Barnard, sy vrou wat al byna tien jaar met hom getroud is, het Donderdag aan Maroela Media gesê dat Barnard gevind is en in die Unitas-hospitaal in Centurion behandel word. "Hy is lewend en gesond," lui 'n boodskap van haar.
Veronica kon nie onmiddellik telefonies bereik word nie.
Maroela Media het vroeër berig Barnard het Maandag vermis geraak op pad na die ambassade van die Demokratiese Republiek van die Kongo om 'n kwessie oor sy visum uit te sorteer.
Veronica het vroeër Donderdagoggend gesê dat die polisie 'n leidraad opvolg en besig was om met helikopters na Barnard te soek in die Diepsloot- en Erasmia-omgewing.
Kapt. Agnes Huma, woordvoerder van die polisie, het aan Maroela Media bevestig dat die polisie se ondersoek Donderdagoggend voortgeduur het en dat hulle Donderdagoggend na Barnard gesoek het met die hulp van die polisie se lugvleuel.
"Daar is verskeie eenhede ontplooi," het Huma gesê.
Veronica het vroeër gesê dit was Barnard se plan om later Maandag 'n vlug na die Kongo te haal. "Hy reis gereeld na ander lande vir sy werk. Hy is in die landboubedryf en help boere spesifiek met suikerrietstropers en opleiding rondom die gebruik daarvan," het sy gesê.
Sy het gesê sy het Tiaan later die dag probeer bel aangesien hy gesê het hy sal haar by die werk kom groet voordat hy vertrek en hy nooit opgedaag het nie. Sy foon was af, maar sy het vermoed hy het dit dalk afgeskakel by die ambassade of dat die battery miskien uitgeloop het.
Teen die tyd dat sy om 17:00 by die werk gery het, het sy Tiaan se kantoor asook een van sy broers probeer bel, maar hulle het vir haar gesê dat hulle hom ook nie in die hande kon kry nie.
"Toe ek teen 18:00 by die huis kom het ek Monitor Net geskakel en hulle het gehelp en ons het ernstig begin navrae doen en begin rond bel. Ons het die polisie gevra om uit te kom om 'n saak oop te maak. Toe hul teen 21:00 nog nie uitgekom het nie, is ek met my ma en kinders en almal om 21:30 in die kar na die Wierdabrug-polisiestasie en het toe die saak daar aanhangig gemaak," het sy gesê.
'n Onbekende man het Veronica Dinsdag gebel en vertel dat hy Barnard se paspoort met haar naam en nommer daarin op die R511 tussen Erasmia en Diepsloot by 'n vulstasie opgetel het.
Barnard se verlate motor, 'n silwer Fiat 500x, is Dinsdagaand by die Wonderboom Junction-winkelsentrum opgespoor.
Eskom: Steenkoolaflewerings weens 'veiligheidsredes' gestaak
Nog geen besluit oor Mahumapelo se opvolger
Dankie tog. Ek is so bly hy is veilig gevind.
hoe en deur wie is hy by unitas hospitaal gevind, iets nie lekka ni.
Wat het daar gebeur ?
iets nie lekker nie ek stem Belinda, hoekom was hy in die hospital en hoe het hul geweet hy is daar? blakend en gesond?
Dit is nie altyd nodig om alles te weet nie, gun die gesin om deur die trauma te werk. Baie dankbaar dat hy lewendig is.